L'Eliana secunda la convocatòria de dol oficial aquest diumenge i onejarà les banderes a mitja asta
17 de abril de 2020

Davant els greus efectes en la salut pública provocats per la pandèmia global del Covid-19, el Consell de la Generalitat ha declarat dol oficial aquest diumenge, 19 d'abril, en la Comunitat Valenciana.

L'Ajuntament de l'Eliana se sumarà, com no podia ser d'una altra manera, a la convocatòria de tres minuts de silenci a les 12 del migdia, moment en què els veïns i veïnes podran expressar el seu condol eixint als balcons, en silenci, durant tres minuts. Aqueix dia, a més, les banderes oficials onejaran a mitja asta en l'exterior dels edificis públics municipals com a mostra de respecte i reconeixement pels centenars de persones que han perdut la vida a causa del virus en la Comunitat i aquelles que estan lluitant per a superar la malaltia.

Tal com ha establit el Consell, després d'aquest acte de record enmig de la pandèmia, i una vegada haja sigut superada la crisi sanitària, es decretarà un dol oficial amb un sentit homenatge de record a totes les víctimes i també de suport a les seues famílies, així com per a testimoniar l'agraïment a totes les persones que han ajudat a mitigar els efectes del Covid-19.